1982માં 'કુલી'ના શૂટિંગ દરમિયાન અમિતાભ બચ્ચન ઘાયલ થયા હતાં. જીવન-મરણ વચ્ચે ઝોલા ખાતા અમિતાભ બચ્ચન માટે આખા દેશમાં પ્રાર્થનાઓ થતી હતી. આ સમયે વડોદરા સ્થિત એક ગુજરાતી યુવાને એક મુશ્કેલ પ્રતિજ્ઞા કરી, અને તે પ્રમાણે કરી પણ બતાવ્યું. એ યુવાનનું નામ હતું અરવિંદ મોરારભાઇ પંડ્યા, તેણે અમિતાભના સ્વસ્થ થઇ જવાની મનોકામના સાથે પ્રતિજ્ઞા કરી કે અમિતાભજી સ્વસ્થ થઇ જશે તો તે અહીં વડોદરાના દાંડિયા બજાર સ્થિત સિદ્ધિવિનાયકના મંદિરેથી ઊંધા દોડતા મુંબઇ ખાતે સિદ્ધિ વિનાયકના મંદિરે પહોંચશે. વડોદરાના અરવિંદ પંડ્યાની આકરી બાધા ફળી અને અમિતાભ સ્વસ્થ બની તેમના ઘરે પહોંચ્યા અને અરવિંદ પંડ્યા નીકળી પડ્યો તેની એ પ્રતિજ્ઞા પુરી કરવા. અરવિંદ પંડ્યા વડોદરાથી મુંબઇનું ૫૦૦ કિમી.નું અંતર ઊંધા દોડતા પુરુ કરવા નીકળ્યો ત્યારે સૌની આંખોમાં સવાલ હતો, શું આ શક્ય બનશે..? ઊંધા દોડતા ૫૦૦ કીમી.નું અંતર કપાશે ખરું..? પરંતુ ૧૩ દિવસ સુધી તે દોડ્યો, વહેલી સવારથી બપોર સુધી,તે બાદ આરામ કરી, ક્યારેક પગમાં મસાજ કરાવે તો વળી ક્યારેક કલાકો સુધી પાણીમાં પગ મુકી રાખી વેદના દબાવી રાખીને પણ તે દોડતો રહ્યો. તેની સાથે કારમાં હતા તેના માતા-પિતા અને બહેન.